
КОМИСИЯ ЗА ПРОТИВОДЕЙСТВИЕ НА КОРУПЦИЯТА И 
ЗА ОТНЕМАНЕ НА НЕЗАКОННО ПРИДОБИТОТО 
ИМУЩЕСТВО
     					
РЕШЕНИЕ
№ РП-351-18-052
Днес, 28.11.2018г., Комисията за противодействие на корупцията и за отнемане на незаконно придобитото имущество, в състав:
Член: Антоанета Цонкова
Член: Пламен Йоцов 
Член: Силвия Къдрева
При участието на стенографа М.В., като изслуша доклада от Специализирана дирекция „Конфликт на интереси” по сигнал с рег. № ЦУ/01/С-351/09.08.2018г.,
УСТАНОВИ:
Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал, подаден от ***.
Сигналът е подаден против д-р О.Т., управител на „***“ ЕООД.
По същество, твърденията в сигнала са, че д-р О.Т. е сключил трудов договор със съпругата си Р.Т., като същата неправомерно е получила индивидуално възнаграждение в размер, по-голям от полагащото й се съгласно Вътрешните правила за работна заплата в дружеството.
Към сигнала са приложени и подробно описани доказателства, които подкрепят посочените в сигнала твърдения.
При проверката относно допустимостта на сигнала е установено, че същият отговаря на изискванията на чл.48 от ЗПКОНПИ. 
Служебно е направена справка в Търговски регистър
При така събраните доказателства Комисията за противодействие на корупцията и за отнемане на незаконно придобитото имущество установи следното от фактическа страна:
Сигналът е подаден от лице с посочени три имена, длъжност, посочен ЕГН, адрес и е подписан.
От направената справка в Търговски регистър е видно, че д-р О.Т. е управител на „***“ ЕООД.
При така установената фактическа обстановка Комисията за противодействие на корупцията и за отнемане на незаконно придобитото имущество стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Сигналът е подаден от лице, идентифицирано по смисъла на чл.48, ал.1, т.1 от ЗПКОНПИ и е подписан.
От извършената справка в Търговски регистър се установи, че д-р О.Т. е управител на „***“ ЕООД. В това си качество, д-р О.Т. не е лице, заемащо висша публична длъжност по смисъла на чл.6, ал.1, т.1-50 от ЗПКОНПИ. Заеманата от него длъжност попада в обхвата на разпоредбата на §2, ал.1, т.3 от ЗПКОНПИ. В чл.6, ал.1, т.46 от ЗПКОНПИ попадат единствено управителите и изпълнителните директори на лечебните заведения за болнична помощ. Видно от справката в Търговския регистър, ***“ ЕООД осъществява специализирана извънболнична медицинска помощ, поради което неговият управител не е сред субектите, които тази хипотеза визира.
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
На основание чл.47, ал.5 във вр. с §2, ал.1, т.3, ал.5 и ал.8 от Допълнителните разпоредби на Закона за противодействие на корупцията и за отнемане на незаконно придобитото имущество, сигнали, които не са от компетентността на КПКОНПИ се изпращат по компетентност на съответния орган по избор или назначаване на лицето, в конкретния случай Кмета на община В.
Предвид гореизложеното, на основание чл.27, ал.2, т.6 от АПК, във вр. с чл.6, ал.1 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество


РЕШИ:
ПРЕКРАТЯВА производството по сигнал с рег. № ЦУ01/С-351/09.08.2018г., насочен против д-р О.Т., управител на „***“ ЕООД.
ПРЕПРАЩА сигнала по компетентност на Кмета на Община В.
На основание чл.76, ал.2 от ЗПКОНПИ прокуратурата може да протестира решението пред Административен съд – София град, в едномесечен срок от съобщаването му.

